《送瑫上人奔母丧》
宋代·释德洪

黄梅为法去，睦州缘母归。两事世难兼，二老其敢违。

君看去留世，日月争光辉。子方童牙中，已喜家翠微。

既长游四方，万里孤云飞。方将追新丰，冰雪横锋机。

讣音辄僵卧，声吞泪沾衣。平生哺乌情，栖风无定枝。

大江浪如山，飞棹不可追。要当济安流，龙神严真威。

一杯春露香，仰荐天地慈。更期办白业，慰此罔极悲。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。